Vendsyssel-Gildet arbejder med sine 700 medlemmer for at holde dialekten ved lige.

Vendelboerne er blandt de bedste i landet til at bevare områdets dialekt. Det er nok også derfor foreningen Vendsyssel-Gildet har syv-hundrede betalende medlemmer. En onsdag aften møder TV2/Nord en del af medlemmerne til en sang-aften i den Runde Pavillion i Brønderslev. Eller "dej ru?j pavillion", som de selv siger. Vendsyssel-gildet samles cirka 14 gange om året, for at foreningens medlemmer kan dyrke deres fælles interesse, nemlig dialekten. - Jeg vil sige, at når vi er ude med Vendsysselgildet, så er jeg i mit es, siger formand i foreningen Ole Nørgaard på vendelbomål. - Det er så vigtigt, at vi bevarer dialekterne, så længe vi kan, og det vil vi gerne være med til, fortsætter Ole Nørgaard. Vendsyssel-Gildet har deres egen sangbog på vendsysselsk. Den bliver lystigt brugt til forsamlingerne. - Vi sætter stor pris på at mødes, siger Sonja Brandt, der siden sin indmeldelse i foreningen har deltaget i alle arrangementerne. TV2/Nord bringer i aften en reportage fra aftenen med Vendsyssel-Gildet.